钦定古今图书集成/明伦汇编/官常典/第597卷 > 朱家民
## 钦定古今图书集成/明伦汇编/官常典/第597卷 > 朱家民

按《明外史》本传：“家民，字同人，曲靖人。万历三十四年，
举于乡，为涪州知州。大工采木，家民督办有方，民不
告病。迁潮州府同知。四十七年，举治行卓异，以母忧
归。服阕，起官真定。天启二年，迁贵阳知府。时安邦彦
作乱，贵阳方被围。家民抵平越，奉巡抚王三善命，乞
援兵于四川，又走河南，借毛兵，共解贵阳围。先是，城”
中民户十万，被围十月，死亡殆尽。家民抚恤伤残，招
流移，宽徭赋，远迩悦服。三年冬，丁父忧。上官爱其才，
乞夺情用为安普监军副使，从之。六年冬，加右参政，
监军如故。崇祯时，历按察使、左布政使，并在贵州。以
平寇功，加俸一等。久之，致仕，卒于家。自邦彦始乱，云、
贵，诸土酋尽反，攻陷安南等上六卫。云南路断，千里
萧条。其后路虽通，群苗犹出没为患，民无所栖息。家
民督厉诸将，身先士卒，廓清逆徒。盘江外阿野鲁颇
诸寨犹猖獗，率参将许成名剪除之，贼尽屏息。乃相
盘江、西坡、板桥、海子、马场诸要害，筑石城五，各宿兵
以卫居民。天子嘉其绩，锡名“盘江”曰连云，西坡曰有
嘉，板桥曰“靖氛”，海子曰“恬波马场”，曰“奏肤。”五城既建，
行李之往来收保，足恃家民。又于其间筑城者六：在
归集小黄河者曰“龙新”，在亦资者曰“资孔”，在顶站者
曰“鼎新”，在定头者曰“定边”，在尾洒者曰“维藩”，在阿机
者曰“石碁。”役取诸营卒，费取诸节省公帑，民无所扰，
而戍楼、官廨、坛庙、庐井、市廛靡所不备。更于其中界
垒石为楼，名之曰“望高。”有警则树帜鸣钲，远近毕集。
自是群苗惕息，道途晏然，流亡来归，生聚日盛，公私
上下莫不赖之。盘江居云、贵之交，两崖壁立，水深无
底，其广三十馀丈，绝流横渡，时遭覆溺。家民尝渡江
击贼，几不免。誓必建桥以便行者。石城既成，议行其
志。乃仿澜沧桥制，镕铁为大索，两崖立铁柱系其两
端，上加横木而覆之以板，人马过之，如履平地。复建
鼓楼，筑月城以护之。既成，万姓欢呼，莫不歌颂其德，
遂为百世永利。家民性清介，自奉俭素，尝曰：“吾一介
书生，登朝食禄，常思砥砺树立，仰报国恩，毋俾身后
遗有馀赀，上负君父，下累子孙。”其立志如此，故其所
建竖，卓卓若此，亦赖久于其地，得以成其志云。